ΓΡΑΠΤΗ ΕΡΩΤΗΣΗ E-0298/98 υποβολή: Leonie van Bladel (UPE) προς το Συμβούλιο (17 Φεβρουαρίου 1998)

Θέμα: Άκαμπτη στάση υφυπουργού της Ολλανδίας σχετικά με την επίλυση της διένεξης με Ρώσους εταίρους

1. Γνωρίζει το Συμβούλιο το γεγονός ότι η ρωσική ημικρατική επιχείρηση Tonar κατέθεσε αγωγή στο Πρωτοδικείο της Χάγης κατά του κράτους των Κάτω Χωρών και της ολλανδικής πολυεθνικής εταιρείας Ahold ΑΕ;

2. Δεν θεωρεί το Συμβούλιο ότι το τελείως αποτυχόν σχέδιο του Υπουργείου Οικονομικών της Ολλανδίας και της εταιρείας Ahold ΑΕ, στο πλαίσιο του προγράμματος TACIS, που έχει χρηματοδοτηθεί με ευρωπαϊκές επιχορηγήσεις, θα έπρεπε να αντιμετωπισθεί με κομψότερο τρόπο και να μην επιλυθεί το όλο ζήτημα από τις δικαστικές αρχές, όπως προτείνει η υφυπουργός οικονομικών της Ολλανδίας;

3. Συμφωνεί το Συμβούλιο ότι κλονίζεται η εμπιστοσύνη της Ρωσίας στην ελεύθερη λειτουργία της αγοράς, και εμμέσως, η ασφάλεια και η σταθερότητα που επιδιώκει η Ευρώπη, κυρίως με τον τρόπο με τον οποίο αντιδρά η ισχυρογνώμων υφυπουργός οικονομικών της Ολλανδίας, η οποία αρνείται, όπως έχουν προτείνει οι ολλανδοί βουλευτές Van Walsem, Leers και De Konning να κληθούν από κοινού τα μέρη και να καθήσουν στην τράπεζα των διαπραγματεύσεων ούτως ώστε να βρεθεί λύση, και μάλιστα όταν ο τρόπος αντίδρασης τόσο της AHOLD ΑΕ όσο και του Υπουργείου Οικονομικών της Ολλανδίας έχει κλονίσει την εμπιστοσύνη του ρώσου πολίτη στις πρωτοβουλίες της Δυτικής Ευρώπης, όταν ληφθεί υπόψη και η παλαιότερη απόφαση του Δικαστηρίου του Άμστερνταμ, σύμφωνα με την οποία είχε κηρυχθεί παράτυπος ο τρόπος με τον οποίο ενήργησε η εταιρεία Ahold ΑΕ;

4. Με βάση τα προαναφερθέντα, είναι διατεθειμένο το Συμβούλιο να υποστηρίξει την πρωτοβουλία για την έναρξη συνομιλιών μεταξύ των μερών, στο πλαίσιο της αποκατάστασης της εμπιστοσύνης του ρώσου πολίτη στις πρωτοβουλίες της Δυτικής Ευρώπης, καλώντας επειγόντως την υφυπουργό οικονομικών της Ολλανδίας να παραιτηθεί από την άκαμπτη στάση της;

Κοινή απάντηση στις γραπτές ερωτήσεις Ε-3886/97, Ε-4158/97 και Ε-0298/98 (7 Απριλίου 1998)

To πρόγραμμα TACIS χορηγεί τεχνική βοήθεια στις οικονομικές μεταρρυθμίσεις στη Ρωσία και αφορά, μέσω της μεταφοράς «know how», τα μέτρα που προορίζονται να διασφαλίσουν ιδίως τη μετάβαση προς μια οικονομία της αγοράς.

Με την κατάρρευση της ΕΣΣΔ, ο εφοδιασμός των πόλεων της Ρωσίας με είδη διατροφής γνώρισε μεγάλες δυσκολίες, οι οποίες δικαιολογούσαν, άλλωστε, μια σημαντική δράση επισιτιστικής βοήθειας εκ μέρους της Κοινότητας. Οι δομικές ανάγκες που συνδέονται με τη μετάβαση προς την οικονομία της αγοράς στον τομέα αυτό οδήγησαν την Κοινότητα στο να επιλέξει ότι η παραγωγή, η μεταποίηση και η διανομή ειδών διατροφής είναι μια από τις προτεραιότητες των παρεμβάσεων του Προγράμματος TACIS.

Στο πλαίσιο αυτό, από το πρόγραμμα TACIS χρηματοδοτήθηκε μια προκαταρκτική μελέτη για ένα κέντρο χονδρικής διανομής ειδών διατροφής στη Μόσχα. Τη μελέτη αυτή ακολούθησε μια παρέμβαση που χρηματοδοτήθηκε από τη διμερή τεχνική βοήθεια της ολλανδικής κυβέρνησης.

Το Συμβούλιο σχετικά υπενθυμίζει, γενικά, ότι η διαχείριση του Προγράμματος TACIS εμπίπτει στις αρμοδιότητες που ασκεί η Επιτροπή κατ'εφαρμογή των διαδοχικών κανονισμών 2157/91, 2053/93 και 1279/96 και, επομένως, σ'αυτό το θεσμικό Όργανο εναπόκειται να δώσει πληροφορίες για την εφαρμογή των δράσεων που χρηματοδοτεί. Όσον αφορά, ειδικότερα, το σχέδιο που χρηματοδότησε το ολλανδικό κράτος με ίδια κεφάλαια, το Συμβούλιο δεν κρίνει ότι οφείλει να αποφανθεί, καθ' ην στιγμήν μια ρωσική εταιρεία έφερε την υπόθεση ενώπιον της δικαιοσύνης του συγκεκριμένου κράτους μέλους.